钦定古今图书集成/理学汇编/学行典/第113卷 > 易经 > 《系辞下》
## 钦定古今图书集成/理学汇编/学行典/第113卷 > 易经 > 《系辞下》

子曰：“颜氏之子，其殆庶几乎？有不善未尝不知，知之
未尝复行也。《易》曰：‘不远复，无祇悔，元吉’。”

〈大全〉朱子曰：“‘今人只知知之未尝复行为难，殊不知有不善未尝不知是难处。今人亦有说道知得这个道理，及事到面前，又却只随私欲做将去。前所知者都自忘了，只为是不曾知有不善未尝不知，知之未尝复行’，直是颜子天资好，如至清之水，纤芥必见。”　临川吴氏曰：“颜子无形显之过，夫子谓其庶几未能不勉而”中所欲不逾矩，是有过也。然其明而刚，故一有不善，未尝不知，既知未尝不遽改，乃不远复也。过既未形而改，何“悔”之有？“复”者，阳反来复也。阳，君子之道，故复为反善之义。初阳来复，处卦之初，复之最先，不远而复者也。失而后有复，唯失之不远，而复则不至于悔也。